La Bibia piemontèisa/Testament Vej/Neemia/Neemia 12


Neemìa

12

Ij sacerdòt e ij Levita ch’a l’ero tornà a Gerusalem 

Lista dij sacerdòt e dij Levita che a l'ero tornà a Gerusalem da l'esili con Zorobabel, fieul ëd Sealtiel, e con Giosué: Sacerdòt: Sëraia, Geremia, Esdra, 
Amaria, Maluch, Catus, Secania, Recum, Meremot, Ido, Ghineton, Abija, Mijamin, Moadia, Bilga, Semaia, Joiarib, Jedaia, Salu, Amoch, Chilchia, e Jedaia. Costissì a l'ero ij cap ëd le famije sacerdotaj al temp ëd Giosué.

Ij Levita ch’a l’ero tornà con lor: Jesua, Binui, Cadmiel, Serebia, Juda, e Matania, che ansema ai sò parent a l'ero ancaricà d'antoné ij cant  ëd ringrassiament. Bacbuchia e Uni, sò colega a s'alternavo con lor ant ël servissi dij cant.

Jesua a l'era 'l pare 'd Joiachim, Joiachim a l'era 'l pare d' Eliasib, Eliashib a l'era 'l pare 'd Joiada, Joiada a l'era 'l pare 'd Jonatan, e Jonathan a l'era 'l pare 'd Jadua.

Ant ij di ëd Joiachim, a-i j'ero le famije sacerdotaj, con sò cap-famija: famija 'd Seraiah, Meraiah; famija 'd Jeremiah, famija 'd Cananiah; famija 'd  Esra, famija 'd Mesulam; famija 'd  Amariah, famija 'd Jecohanan; famija 'd  Maluch, famija 'd Jonatan; famija 'd  Secaniah, famija 'd Josef; famija 'd  Carim, famija 'd Adna; famija 'd  Meremoth, famija d'Helcai; famija d'Ido, famija 'd Zecariah; famija 'd  Gineton, famija 'd Mesulam; famija 'd  Abijah, famija 'd Zicri; famija 'd  Miniamin e famija 'd Moadiah, Piltai; famija 'd Bilgah, Samua; famija 'd Semaiah, Jeconatan; famija 'd Joiarib, ëd Matenai; famija 'd  Jedaiah, Usi; famija 'd  Salu, Calai; famija d'Amoch, Eber; famija 'd Chilchiah, Casabiah; famija 'd  Jedaiah, ëd Netanel. Parèj dij Levita, ant ij di d'Eliasib, Joiada, Jocanan e Jadua, ij cap-famije a l'ero stàit anregistrà tanme Sacerdòt, antant ch'a-i j'era 'l regn ëd Dario 'l Persian. Ij dëssendent ëd Levi a son ëstàit anregistrà ant ël Lìber dle Crònache come cap-famija, ma mach fin-a al temp ëd Jocanan novod d'Eliasib. E ij cap dij Levita a son ëstàit Hasabia, Serebia, Jesua fieul ëd Cadmiel, e ij sò cambrada, che a stasìo an facia 'd lor për smon-e làude e ringrassiament, un còr ëdnans a l'àutr, coma specificà da David òm ëd Dé:

Matania, Bacbuchia, Obadia, Mesulam, Talmon, e Acub a l'ero guardian che a guernavo ij magasin dle pòrte. 12:26 Costissì a l'avìo servù tui ant ij di ëd Joiachim, fieul ëd Jesua, fieul ëd Josadach, e dël temp ëd Neemia, governator, e d' Esdra, sacerdòt ëscriba.

Dedicassion dij murajon ëd Gerusalem 

A la dedicassion ëd la muraja 'd Gerualem, a son sercasse ij Levita da tute le bande ch’a stèisso an sità. Gerusalem  a l'ha selebrà con gòj e cant ëd ringrassiament e inn compagnà da cìmbali, àrpe e lire. Ij cantor a son ëstàit assemblà dal distrèit ëd Gerusalem e dai camp ëd  Gaba e Asmavet, për ël motiv che ij cantor a l'ero fasse d'ansediament stabilì ant 'anviron ëd Gerusalem, da le frassion ëd Netofa, da Bet-Ghigal, da le campagne 'd Gheba e d'Asmavet, përchè ij cantor a l'ero fasse 'd vilage d'antorn ëd Gerusalem. Cora che ij Sacerdòt e ij Levita a son purificasse, a l'han ëdcò purificà la gent, le pòrte e le muraje.

Mi i l'hai fàit monté j'autorità 'd Giuda an sle muraje e i l'hai dividùje an doi gròss ch’a dasìo espression a nòstra arconossensa a Nosgnor. Ël prim còr a l'é bogiasse a man drita, dzora dle muraje anvers la Pòrta dla Drugia. Darera dij cantor a-i j'era Osaia, metà dij cap ëd Giuda, Asaria, Esra, Mesulam, Giuda, Benjamin, Semaiah, Geremia, cheicadun dij sacerdòt con trombe, Zecaria fieul ëd Jonatan, fieul ëd Semaia , fieul ëd Matania, fieul ëd Micaia, fieul ëd Zacur, fieul d'Asaf, e sò parent: Semaia, Asarel, Milalai, Ghilalai, Mai, Netanel, Juda e Hanani - con strument musicaj ëd David l'òm ëd Dé. Esdra l'ëscriba a l'ha guidaje. A l'han passà la Pòrta dël Bornel e a son andàit anans a monté jë scalin ëd la Sità 'd David, fin-a a passé dë dlà dël palass ëd David, e peui ancora anvers la Pòrta dl'Eva, a orient.

Lë scond còr a andasìa an diression da l'àutra part. I l'hai seghitaje ansema a metà dla gent fin-a al cò dle muraje, da l'àutra banda dla Tor dij Forn fin-a la Muraja dla Piassa Granda, dzora dla Pòrta d'Efraim, la Pòrta 'd Jesana, la Pòrta dël Pess, la Tor d'Ananel e la Tor dij Sent, a la Pòrta dle Feje. A son fërmasse a la Pòrta dla Vàrdia ch'a fà ëdcò përson.

Peui ij doi còr a son fërmasse ant ël templ ëd Dé. Mi i l'avìa con mi la metà dij cap e ij sacerdòt - Eliachim, Maseia, Miniamin, Micaia, Elioenai, Zecaria e Anania, con soe trombe -  e 'dcò  Maseia, Semaia, Eleasar, Usi, Jecohanan, Malchija , Elam e Eser. Ij còr a l'avìo cantà  ij sò inn sota la diression d'Jesrachia. E an col di a son ësmonusse tanti sacrifissi e lor a l'han argiojì, përchè Dé a l'avìa daje na gòj granda.  Ëdcò le fomne e le masnà a l'ero argiojissant. Ël bordel ch’a fasìa la gòj ëd Gerusalem as podìa sente fin-a da motobin leugn.

An col di, j'òmo a l'ero stàit nominà ant ij magasin arzervà a le contribussion dla gent: le primissie e le décime, për cheuje an lor dai camp ëd le sità le porsion prescrivùe da la lej për sacerdòt e Levita, përchè la gent ëd Giuda a l'era contenta 'd vëdde ij sacerdòt e ij Levita ch’a servìo Nosgnor. Lor a l'han compì ël servissi al sò Dé e 'l servissi ëd purificassion, ansema ai cantor e ai guardian, conforma al comand ëd David e 'd sò fieul Salomon. Tant temp fa, ai temp ëd David e d'Asaf, a-i j'ero ëd diretor për ij cantor e për ij cant ëd làuda e ringrassiament a Dé. Parèj che ant ij di ëd Zerubabel e ant ij di ëd Neemia, tutiu j’israelital a l'ha dàit soe contribussion ëd lor con le porsion ai cantor e ai guardian, conforma le necessità 'd tùit ij di. A l'han ëdcò butà da part për ij Levita, e ij Levita a l'han butà da part na porsion ëd lòn ch’a arseivìo për ij dëssendent d'Aron.

Nòte 

Bibia
Testament Vej
Neemia